ଜାତୀୟ ରାଜପଥରେ ଭ୍ରୂଣଃ ୧୦୮ ଆମ୍ବୁଲାନ୍ସ କର୍ମଚାରୀ ପକାଇ ଚାଲିଯାଇଥିବା ଅଭିଯୋଗ March 20th, 20:14 PM March 20th, 20:14 PM\nଲୋଇସିଂହା,୨୦।୩(ଡି.ଏନ.ଏ.): ବଲାଙ୍ଗୀର ଜିଲା ଲୋଇସିଂହା ଥାନା ଅଞ୍ଚଳରେ ବୁଧବାର ଏକ ଲଜ୍ଜାଜନକ ଘଟଣା ଦେଖିବାକୁ ମିଳିଛି। ବୁର୍ଡା ଲାଇନଜୁରୀ ନିକଟ ୨୬ ନଂ. ଜାତୀୟ ରାଜପଥ ଉପରେ ଏକ ଭ୍ରୂଣକୁ ୧୦୮ ଆମ୍ବୁଲାନ୍ସ କର୍ମଚାରୀ ପକାଇ ବରଗଡ଼ ଅଭିମୁଖେ ଚାଲିଯାଇଥିବା ଅଭିଯୋଗ ହୋଇଛି। ଆମ୍ବୁଲାନ୍ସ କର୍ମଚାରୀଙ୍କ ଏଭଳି ଆଚରଣକୁ ନେଇ ସାଧାରଣରେ ନିନ୍ଦା କରାଯାଇଛି। ସୂଚନାଯୋଗ୍ୟ, ବୁଧବାର ପୂର୍ବାହ୍ନ ପ୍ରାୟ ୯ଟା ବେଳେ ଲୋଇସିଂହାରୁ ବରଗଡ଼ ଅଭିମୁଖେ ଏକ ୧୦୮ ଆମ୍ବୁଲାନ୍ସ ଯାଉଥିଲା। ସେତିକିବେଳେ ଲାଇନଜୁରୀ ନିକଟ ତଥା ବୁର୍ଡା ଗ୍ରାମକୁ ପାନୀୟ ଜଳଯୋଗାଣ ପାଇଁ ପକାଯାଇଥିବା ହୋମ ପାଇପ୍ ପାଖ ଜାତୀୟ ରାଜପଥ ଉପରେ ଉକ୍ତ ଆମ୍ବୁଲାନ୍ସ କର୍ମଚାରୀ ଏକ ଭ୍ରୂଣ ପକାଇ ଚାଲିଯାଇଥିଲେ। ରାଜପଥରେ ଯାତାୟାତ କରୁଥିବା ଲୋକେ ଭ୍ରୂଣ ପଡିଥିବା ଦେଖି ରୁଣ୍ଡ ହୋଇଯାଇଥିଲେ। ପରେ ଏହା ଏକ ଅପରିପକ୍ୱ ଭ୍ରୂଣ ବୋଲି ଜନସାଧାରଣ ଜାଣିବାକୁ ପାଇଥିଲେ। ଏହା ବ୍ୟସ୍ତବହୁଳ ରାଜପଥ ହୋଇଥିବାରୁ ରାସ୍ତା ମଝିରେ ଭ୍ରୂଣ ପଡିଥିବାରୁ କିଛି ସମୟ ପରେ ଏକ ହାଇୱା ଗାଡି ଏହା ଉପରେ ଚଢି ଯାଇଥିଲା। ଉକ୍ତ ସ୍ପର୍ଶକାତର ଘଟଣା ସମ୍ପର୍କରେ ଅଞ୍ଚଳରେ ପ୍ରଚାରିତ ହେବାପରେ ଦାୟିତ୍ୱହୀନ ଆମ୍ବୁଲାନ୍ସ କର୍ମଚାରୀଙ୍କ କାର୍ଯ୍ୟକଳାପକୁ ନେଇ ସ୍ଥାନୀୟ ଲୋକଙ୍କ ମଧ୍ୟରେ ଅସନ୍ତୋଷ ପ୍ରକାଶ ପାଇଛି। ଅନ୍ୟପକ୍ଷେ ପ୍ରମାଣ ନଷ୍ଟ ଉଦ୍ଦେଶ୍ୟରେ ଜାଣିଶୁଣି ଆମ୍ବୁଲାନ୍ସ କର୍ମଚାରୀ ଏଭଳି କାର୍ଯ୍ୟ କରିଥିବା ଅଭିଯୋଗ ହୋଇଛି। ଖବର ପାଇ ଲୋଇସିଂହା ଆଇଆଇସିଙ୍କ ନିର୍ଦ୍ଦେଶରେ କ୍ରମେ ଲୋଇସିଂହା ଥାନା ପୋଲିସ ଭ୍ୟାନ ଘଟଣାସ୍ଥଳରେ ପହଞ୍ଚି ତଦନ୍ତ ଆରମ୍ଭ କରିଥିଲା। ହେଲେ ଘଟଣା ସମ୍ପର୍କରେ କୌଣସି ସୁରାକ ମିଳି ପାରି ନ ଥିବା ଜଣାପଡିଛି। ଏନେଇ ସ୍ଥାନୀୟ ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ର ଚିକିତ୍ସା ଅଧିକାରୀ ସ୍ମିତା ଶତପଥୀଙ୍କୁ ପଚାରିବାରୁ, ୧୦୮ ଆମ୍ବୁଲାନ୍ସରେ ହସ୍ପିଟାଲରୁ କାହାରିକୁ ରେଫର କରାଯାଇ ନାହିଁ ବୋଲି କହିଥିଲେ ା ଘଟଣାର ଉଚ୍ଚସ୍ତରୀୟ ତଦନ୍ତ କରି ଶୃଙ୍ଖଳାଗତ କାର୍ଯ୍ୟାନୁଷ୍ଠାନ ପାଇଁ ସାଧାରଣରେ ଦାବି ହୋଇଛି।
